Strand-video: 'Ek lag nog steeds' | Maroela Media
Die video van Celine Edwards (23), wat per ongeluk haar ouer suster, Megan (26), se groot oomblik met haar lawwighede oorheers, het vandeesweek soos 'n veldbrand op sosiale media versprei.
Die konsternasie het verlede week op Kogelbaai in die Wes-Kaap plaasgevind toe Ian Share (31) vir Megan wou verras met 'n verlowing op die strand.
Celine vertel aan Maroela Media sy het niks van die verlowing geweet nie en is vertel hulle gaan net op die strand kuier. Sy het egter snuf in die neus gekry toe sy die musiek van die strand af hoor en het haar selfoon uitgehaal om 'n video te neem toe sy besef Ian gaan die jawoord vra.
Dis tóé dat sy oor 'n klip struikel en drie keer na mekaar val. In die voorgrond druk Ian deur met sy plan om 'n ring aan Megan se vinger te steek.
"Ek het nie die klip gesien nie. Ek was net so opgewonde dat ek drie keer geval het," vertel Celine laggend.
Aan die ander kant van die toneel het Ian se niggie, Robyn Booysen, geweet van die verlowing en het gereed gestaan om 'n video te neem. Sy het die hele petalje vasgelê en dié video is saam met Celine s'n die kuberruim ingestuur.
Die pret verdubbel dus wanneer jy die gedoente uit albei perspektiewe beskou. "Ek weet nie wie die video's op Facebook geplaas het nie. Ons het dit vir vriende en familie aangestuur, maar toe ons weer sien het die video's op Facebook versprei."
Die musikant Appel het ook die video's op sy Facebook-blad gedeel en baie reaksie uitgelok. "Die een ding wat ek altyd admireer is ons sin vir humor, maak nie saak hoe hierdie dame val nie, sy lag want sy weet dis net mens. Dis vir my inspirerend om te dink 'n lag maak enige val sag! Welgedaan dame en geluk aan die paartjie wat verloof geraak het [sic]," het hy geskryf.
"Kyk dit is baie lelik om te lag vir iemand wat val, maar ek kan nie my lag hou daarvoor nie. En dan nog 'n tweede, en 'n derde keer val! Nee dit is vrek snaaks!" sê Jan van Zyl op Facebook.
"My dag is gemaak. As dit nie is hoe my verlowing gaan wees nie, then I don't want it. Baie geluk julle," skryf Charisa van Aswegen.
"Ek gee nie om as mense lag nie, ek het ook gelag en ek lag nog steeds saam. Dit was baie snaaks en dit is beslis 'n dag wat niemand gaan vergeet nie," sê Celine.